谿南梅花
作者：朱松
朝代：宋

paragraphs: 巉巉石逕鳴枯筇，意行詰曲無西東。
心知幽壑梅已動，一枝寄我曾未蒙。
暗香橫路忽驚顧，冰蕊的皪蠻烟中。
有如佳人久去眼，邂逅相得情何窮。
蔬畦壓霜翠羽亂，已覺雪片棲手茸。
嗟吾辜此來已晚，攀條嚼蕊聊從容。
玉仙遊戲下塵世，絕艷一洗朱鉛空。
不知閬苑在何許，叱回風馭無怱怱。
溪寒沙凈迷俯仰，坐待山月來朦朧。
豈無尊酒相煖熱，錦裘起舞如驚鴻。
仇池老仙羽化久，妙曲三疊餘仙風。
歸時醉倒不知和，明日來此誰能同。